Kiistellyn taksiuudistuksen oli määrä laskea hintoja, mutta toisin kävi.

Pääkaupunkiseudulla hintaero samasta taksimatkasta voi olla useita kymmeniä prosentteja. Asiakkaiden matkoista kilpailee lukuisia eri toimijoita, joiden hinnoittelu on kirjavaa. MATTI TANNER

Taksimatkojen hinnat ovat nousseet merkittävästi Suomessa toissa kesänä voimaan tulleen taksiuudistuksen jälkeen. Tämän vahvistavat liikenne- ja viestintävirasto Traficomin yksityiskohtainen hintaseuranta-aineisto, sekä sekä tilastokeskuksen kuluttajahintaindeksi. Hintojen nousu on tapahtunut erityisesti Uudellamaalla.

Kilpailu- ja kuluttajaviraston (KKV) tiistaina julkistetussa selvityksessä tuodaankin voimakkaasti esille huoli hintojen kehityksestä. Hintojen kanssa on nyt käynyt tasan päinvastoin kuin millä Juha Sipilän (kesk) hallituksen aikaansaamaa taksiliikenteen täyttä vapauttamista aikanaan perusteltiin. Silloisen liikenneministeri Anne Bernerin (kesk) luotsaaman uudistuksen odotettiin laskevan hintoja huomattavasti.

KKV:n liikenne- viestintäministeriölle luovutetussa muistiossa on mukana kuva taksimatkojen hintojen kehityksestä. Siitä selviää yleisen hintojen kasvun lisäksi, miten Suomessa hinnat ovat nousseet moneen muuhun Euroopan maahan verrattuna huomattavasti. Mukana laskelmissa ovat esimerkiksi Ruotsi ja Viro, joissa taksimarkkinat vapautettiin jo vuosia sitten. Niissä hinnat ovat laskeneet.

Suomessa heinäkuussa 2018 voimaan tullut taksiuudistus laski kyllä ensin hintoja muutaman kuukauden ajaksi, mutta sen jälkeen ne nousivat voimakkaasti.

Vasemmanpuoleinen grafiikka kertoo taksikyytien reaalihintojen (taksien hintojen kehitys suhteessakuluttajahintoihin) kehityksen Suomessa ja eräissä muissa Euroopan maissa. Suomi on kuvattu tässä sinisellä värillä. Kuviosta nähdään, että Suomessa taksien hintojen nousu on ollut sääntelyn vapautuksen jälkeen kansainvälisestikin vertaillen suurta. Oikealla puolella on kuvattu bussimatkojen hintakehitys. KILPAILU- JA KULUTTAJAVIRASTO

Muistiossa on myös toinen kuva, josta selviää miten taksien hintojen kasvu on ollut maltillisempaa muualla Suomessa, mutta voimakasta Uudellamaalla.

Kilpailu- ja kuluttajaviraston mukaan sen oma Traficomin aineistolla tehty analyysi tukee myös tätä näkemystä. Tämän mukaan taksiyritysten hintojen nousu on ollut voimakkainta kaupunkimaisissa kunnissa ja vähäisintä maaseutumaisissa kunnissa.

Kuvassa on esitetty taksien hintojen kehitys koko Suomessa (katkoviiva), sekä erikseen Uudellamaalla (keltainen viiva) ja muualla Suomessa (musta viiva). KILPAILU- JA KULUTTAJAVIRASTO

Isot toimijat rokottivat

Kilpailu- ja kuluttajaviraston selvityksessä on nyt haettu syitä kovalle hintojen nousulle ja erityisesti Uudenmaan tilanteelle.

Viraston muistiossa todetaan, että alan suurimmat toimijat Taksi Helsinki ja Lähitaksi muuttivat veloitusperusteitaan pari kuukautta uudistuksen jälkeen syksyllä 2018. Viranomaisten mukaan tämän seurauksena molempien toimijoiden hintataso nousi.

– KKV:n näkemyksen mukaan nämä toimijat ovat niin merkittäviä pääkaupunkiseudun taksimarkkinoilla, että näiden yritysten hintojen korotus selittää pääosin koko Uudenmaan hintatason nousua, muistiossa todetaan.

Samalla kuitenkin todetaan, että pääkaupunkiseudulla on useita muitakin toimijoita ja hintavariaatiota. Usein hintaero samasta matkasta voikin olla useita kymmeniä prosentteja.

Kilpailu- ja kuluttajavirastossa ei olekaan löydetty lopullista syytä hintojen nousulle.

– Voiko kyse olla kilpailun puutteesta joko markkinarakenteen tai kilpailulain vastaisten toimien vuoksi. Ja voiko jossain määrin olla kyse sääntelyajan perintönä syntyneistä kustannuspaineista, muistiossa kysytään.

Kilpailulain kieltämiä toimia ovat hintayhteistyö ja markkinoiden sovittu jakaminen eri alueilla.

1300 ”pimeää” taksilupaa

KKV:n selvityksessä korostetaan myös, että taksikyydissä hinta on vain yksi markkinoiden toimivuudesta kertova tieto, koska kuluttajat arvostavat paljon myös taksien saatavuutta. Sitä koskeva tilastotieto on kuitenkin Suomessa hyvin niukkaa ja huonoa.

Taksien saatavuuden parantaminen oli hinnan lisäksi toinen tärkeä peruste, jolla uudistusta ajettiin aikanaan läpi. Esimerkiksi Irlannissa taksien sääntelyä vapautettiin vuonna 2000, minkä jälkeen taksilupien määrä kasvoi rajusti ja odotusajat lyhenivät asteittain useiden vuosien aikana merkittävästi.

Taksilupien määrä on toissa kesän uudistuksen jälkeen kasvanut merkittävästi kaikissa maakunnissa. Tämä ei kuitenkaan välttämättä tarkoita tarjonnan määrän kasvua, sillä ei ole tarkasti tiedossa, kuinka paljon luvilla ajetaan ja missä.

Verohallinnon tiistaina julkistetun selvityksen mukaan harmaa talous taksialalla on kasvanut, koska nykyään ei käytössä ole pakollista taksamittaria joka rekisteröisi kaikki kyydit.

Verohallinto vaatiikin nyt, että taksamittari tai sen korvaava sovellus olisi jatkossa oltava autoissa. Lisäksi verottaja haluaa lupien myöntämiseen muutoksen niin, että taksiluvan saaneen pitäisi rekisteröityä verovelvolliseksi esimerkiksi puolessa vuodessa. Nyt monien luvan saaneiden yrittäjien epäillään kiertävän veroja, jättämällä rekisteröitymisen väliin.

Verohallinnon tietojen mukaan tällä hetkellä on olemassa noin 1300 taksiluvan haltijaa, jotka eivät ole rekisteröityneet liiketoiminnastaan sen rekistereihin.

Verottaja vaatii myös selkeitä tunnuksia takaisin takseihin, sillä se helpottaisi viranomaisten valvontaiskujen tekemistä. Traficom, verohallinto ja poliisi ovat tehneet parin vuoden aikana useita yhteisiskuja takseihin suurissa kaupungeissa. Näissä tarkastuksissa on jäänyt kiinni useita ”pimeitä” takseja, joilla on verot maksamatta.

Hintojen vaihtelu suurta

Kilpailu- ja kuluttajavirasto huomauttaa, että hintojen mittaaminen on uusilla markkinoilla aiempaa paljon vaativampi tehtävä. Lisäksi keskihintojen muutokset peittävät myös alleen taksimatkojen hintojen vaihtelun merkittävän nousun.

– Hintavaihtelun kasvu on tarjonnut ainakin joillakin alueilla mahdollisuuden aikaisempaa edullisempiin kyyteihin niille, jotka pitävät edullista hintaa keskeisenä valintaperusteena. Toisaalta markkinan vapauttaminen mahdollistaa laadukkaamman ja monipuolisemman tarjonnan niille, jotka niitä arvostavat ja ovat niistä valmiita maksamaan, viraston muistiossa todetaan.

KKV:n mukaan taksien hintojen vapauttamien on myös tarjonnut taksiyrittäjille aikaisempaa parempia mahdollisuuksia hinnoitella palveluja joustavammin tilanteen mukaan. Virasto pitääkin hyvänä niin sanottua dynaamista hinnoittelua, jossa matkan hinta muuttuu kysynnän mukaan. Tämän hyödyt näkyvät sen mukaan erityisesti taksien parantuneena saatavuutena ruuhkahuippujen aikana ja alhaisempina hintoina ruuhkahuippujen ulkopuolella.

Vapaan hinnoittelun lisäksi virasto puolustaa myös erilaisten mobiilisovellusten kautta toimivia kyytienvälityspalveluita kuten esimerkiksi Uberia. Sen mukaan näiden toiminnan vaikeuttaminen ei ole markkinoiden etu.

– Sovellusten markkinaedellytyksiä pitää edistää, jolloin voisi kaupungeissakin syntyä enemmän kilpailupainetta ja alhaisempia hintoja, virasto toteaa.

Kyytejä usealta välittäjältä

KKV haluaisi myös rajoittaa isojen taksiyhtiöiden valtaa katkaisemalla välityskeskusten ja autoilijoiden kiinteän yhteyden. Jatkossa taksi voisi sen mukaan ottaa kyytejä usealta eri välittäjältä.

– Kilpailun tehostamisen näkökulmasta tärkeintä olisi puuttua ensin kaikkein vakavimpiin rajoituksiin, kuten perusteettomaan tarjonnan rajoittamiseen ja autojen sitomiseen yhteen välityskeskukseen. Tämä lisäisi markkinoiden joustavuutta ja helpottaisi alalle tuloa, muistiossa todetaan.

Kilpailu- ja kuluttajavirasto haluaisi että jatkossa viranomaisten käytettävissä olisi kattavat ja yksityiskohtaiset tiedot toteutuneista taksikyydeistä. Sen mukaan yhtenä vaihtoehtona voisi olla, että taksien välityskeskukset velvoitetaan luovuttamaan yksityiskohtaiset tiedot kyydeistä viranomaisille. Myös verohallinto esitti kaikkien kyytitietojen saamista viranomaisten käyttöön harmaan talouden ehkäisemiseksi.

KKV:n selvityksen lisäksi tiistaina julkistettiin myös liikenne- ja viestintäministeri Timo Harakalle (sd) jätetyt Traficomin ja verohallinnon arviot taksilain uudistamisesta. Hallitus on luvannut korjata lakia arvioiden pohjalta. Harakka ilmoittikin jo, että taksilain ”korjaussarja” tulee voimaan jo ensi vuoden alussa.

(Muokattu juttua 23.1. klo 11.38: Poistettu maininta Suomen hintatason noususta kansainvälisen vertailun korkeimmaksi. Kilpailu- ja kuluttajaviraston mukaan hintatasot eivät ole vertailukelpoisia, vaikka Suomen hinnat ovatkin nousseet suhteellisesti eniten.)